**Sigrid Pedersen Hellen Mohn** (født Pedersen 15. februar 1888 i Kristiania, død 10. september 1980) var en norsk skuespillerinne, danserinne, billedveverske og pedagog innenfor sang og dans.

Familie
-------

Sigrid Hellen var datter av barbermester Karl Magnus Pedersen og Henriette Emilie Hellen. Hun ble 21. juni 1907 borgerlig viet i Bergen med kontorsjef og tidligere bokhandler og journalist Einar Kanitz Mohn.

Liv og virke
------------

15 år gammel ble Sigrid Hellen av Bjørn Bjørnson antatt som skuespillerelev ved Nationaltheatret. Så ble hun omkring 1904 tilknyttet Fahlstrøms Theater, hvor hun var til 1907. I 1906 medvirket Hellen i «Den norske Überbrettl-tourné», som underholdt med dans, sang og teater. Etter tiden ved Fahlstrøms Theater forlot hun teaterscenen.

Etter sin korte karriere som skuespiller, drev Hellen danseskole i Bergen, hvor hun samtidig utdannet seg til billedvever. Hun ga flere opptredener som danser og danseinstruktør, blant annet da hun i 1910 ga en danseaften i Brødrene Hals' konsertlokale i fødebyen Kristiania, med karakterdanser av blant andre Brahms, Rubinstein og Waldteufel.

Hun var medlem av Nasjonal Samling, og under andre verdenskrig var hun leder av NS Kvinneorganisasjons Kulturavdeling i Oslo. I denne egenskap foretok hun *kulturpropagandareiser* omkring i landet, blant annet i Hedmark og Oppland. Hun ble under landssvikoppgjøret i 1945 dømt til 1 års fengsel, rettighetstap i 10 år og 200 kr i bot.

Under første verdenskrig bodde Sigrid Hellen og ektemannen i USA, før de i mellomkrigstiden var bosatt på Bestum. Senere flyttet hun til Hvalstad, før hun omkring 1950 bosatte seg i Seljord.

Roller i utvalg
---------------

* *Victoire* i *Proformakonen* (Fahlstrøms Theater, 1904)
* *Hebe* i *Orfeus i Underverdenen* (Fahlstrøms Theater, 1904)
* *Pasje* i syngestykket *Farinelli* (Fahlstrøms Theater, 1905)
* *Lisbeth* i *Fribillet til Nordkap* (Fahlstrøms Theater, 1905)

Billedvevarbeider i utvalg
--------------------------

* *Kristi gravferd/Langfredag* i Skåbu kirke
* Veggtepper til amerikabåten MS «Oslofjord» etter kartong av Per Krohg

Referanser
----------

1. ↑  *Aftenposten 1980.09.17*. Norge, Oslo. 1980. s. 25.
2. ↑  "Norway Baptisms, 1634-1927," database, FamilySearch ( : 10 February 2018), Sigrid Pedersen, 15 Feb 1888; citing ; FHL microfilm 1,282,971.
3. ↑  Register til borgelig vigde i Bergen fra notarialprotokollene 1860-1911: Viede: 1907-07-21
4. ↑  *Gjengangeren 1906.11.29*. Norge, Vestfold, Horten. 1906. s. 3.
5. ↑  *Dagbladet 1910.04.24*. Norge, Oslo. 1910. s. 2-3.
6. ↑  *Fritt Folk 1942.03.09*. Norge, Oslo. 1942.
7. ↑  *Fritt Folk 1942.03.27*. Norge, Oslo. 1942.
8. ↑  «Arbeiderbladet 1945.09.11». Norge;Oslo;;Oslo;;;;. s. 4.
9. ↑  *Studentene fra 1904*. Oslo: (Grøndahl). 1929. s. 260.
10. ↑  *Morgenbladet 1904.08.29*. Norge, Oslo. 1904. s. 2.
11. ↑  *Morgenbladet 1904.05.20*. Norge, Oslo. 1904. s. 2.
12. ↑  *Dagbladet 1905.03.04*. Norge, Oslo. 1905. s. 2.
13. ↑  *Dagbladet 1905.01.06*. Norge, Oslo. 1905. s. 2.
14. ↑  *Skåbu kyrkje*. Rådet. 1992. s. 20. ISBN 8290117159.
15. ↑  *Kunst og kultur*. Universitetsforlaget. 1938.

Kilder
------

* Jensson, Liv (1981). *Biografisk skuespillerleksikon*. Universitetsforl. s. 72. ISBN 8200056228.

|  |  |
| --- | --- |
| Oppslagsverk/autoritetsdata | Historisk befolkningsregister
 |